**LEGE**

**pentru modificarea şi completarea Legii nr. 293/2004 privind statutul funcţionarilor publici cu statut special din Administraţia Naţională a Penitenciarelor**

**ART. I** - Legea nr. 293/2004 privind Statutul funcţionarilor publici cu statut special din Administraţia Naţională a Penitenciarelor, republicată în Monitorul Oficial al României, Partea I, nr. 264 din 10 aprilie 2014, se modifică și se completează după cum urmează:

**1. Articolul 20 se modifică și va avea următorul cuprins:**

„Art. 20 - Numirea în funcție şi încetarea raporturilor de serviciu, precum şi celelalte modificări ale raporturilor de serviciu pentru funcţiile din sistemul administraţiei penitenciare, denumite competenţe de gestiune a resurselor umane, se dispun după cum urmează:

a) pentru funcţiile de director general, director general adjunct, director în sistemul administraţiei penitenciare și director de direcție din Administraţia Naţională a Penitenciarelor, prin ordin al ministrului justiţiei;

b) pentru directorii adjuncţi din unităţile subordonate Administraţiei Naţionale a Penitenciarelor, precum şi pentru celelalte funcţii de conducere şi de execuţie din aparatul central al Administraţiei Naţionale a Penitenciarelor, prin decizie a directorului general;

c) pentru funcţiile de conducere din unităţile subordonate Administraţiei Naţionale a Penitenciarelor, altele decât cele prevăzute la lit. a) şi b), precum şi pentru funcţiile de execuţie din aceste unităţi, prin decizie a directorului unității.”

 **2. Alineatul (2) al articolului 71 se modifică şi va avea următorul cuprins:**

“(2) Sancţiunea disciplinară poate fi aplicată numai după cercetarea prealabilă de către comisiile prevăzute la art. 74 a faptei ce constituie abatere disciplinară săvârşită de funcţionarul public cu statut special în cauză, în condiţiile Capitolului VI1.”

**3. Alineatul (4) al articolului 71 se modifică și va avea următorul cuprins:**

“(4) Sancţiunile disciplinare se aplică în termen de cel mult 6 luni de la data sesizării comisiei de disciplină cu privire la săvârşirea abaterii disciplinare, dar nu mai târziu de 1 an de la data săvârşirii abaterii disciplinare.”

**4.** **După alineatul (4) al articolului 71 se introduce un nou alineat, alin. (5), cu următorul cuprins:**

“(5) Cursul termenelor prevăzute la alin. (4) se suspendă în toate cazurile de suspendare a raporturilor de serviciu, potrivit prevederilor legale în vigoare.”

 **5. Articolul 72 se modifică şi va avea următorul cuprins:**

„Art. 72 - Sancţiunile disciplinare prevăzute la art. 70 se dispun de ministrul justiţiei, de directorul general al Administraţiei Naţionale a Penitenciarelor sau, după caz, de conducătorul unităţii subordonate Administraţiei Naţionale a Penitenciarelor, la propunerea comisiei de disciplină, potrivit competenţelor de gestiune a resurselor umane, prin raportare la funcția în care este numit sau împuternicit funcționarul public cu statut special la momentul săvârșirii abaterii disciplinare.”

**6. Alineatul (2) al articolului 73 se modifică şi va avea următorul cuprins:**

„(2) Funcționarul public cu statut special nemulţumit de sancţiunea aplicată se poate adresa instanţei de contencios administrativ competente.”

**7. Articolul 74 se modifică și va avea următorul cuprins:**

„Art. 74 - (1) Comisiile de disciplină se constituie în Ministerul Justiţiei, în Administraţia Naţională a Penitenciarelor şi în fiecare unitate care are încadraţi funcționari publici cu statut special şi au competenţa de a efectua cercetarea faptei ce constituie abatere disciplinară şi de a propune, dacă se constată vinovăţia, una dintre sancţiunile disciplinare ce urmează să fie aplicată persoanei în cauză.

(2) Comisia de disciplină din cadrul Ministerului Justiţiei are competenţa de a cerceta faptele comise de funcționari publici cu statut special numiți sau împuterniciți în funcțiile de director general, director general adjunct, director de direcție din Administraţia Naţională a Penitenciarelor și director în sistemul administraţiei penitenciare, precum și pe cele comise de funcționari publici cu statut special din cadrul Ministerului Justiţiei.

(3) Comisia de disciplină din cadrul Administraţiei Naţionale a Penitenciarelor are competenţa de a cerceta faptele comise de funcționari publici cu statut special numiţi sau împuterniciţi în funcţie în cadrul Administraţiei Naţionale a Penitenciarelor, cu excepţia celor aflaţi în competenţa comisiei de disciplină prevăzută la alin. (2), şi pe cele comise de directorii adjuncți din unitățile sistemului administrației penitenciare.

(4) Comisiile de disciplină constituite la nivelul unităţilor subordonate Administrației Naționale a Penitenciarelor au competenţa de a cerceta faptele comise de funcționari publici cu statut special din cadrul unităţilor respective, cu excepţia celor aflaţi în competenţa celorlalte comisii de disciplină.

(5) Din comisia de disciplină prevăzută la alin. (2), pot face parte şi funcționari publici cu statut special din cadrul Administraţiei Naţionale a Penitenciarelor.”

**8. Articolul 76 se modifică şi va avea următorul cuprins:**

„Art. 76 - (1) Răspunderea patrimonială a funcționarilor publici cu statut special se angajează în următoarele situații:

a) pentru pagubele produse cu vinovăţie în patrimoniul Administraţiei Naţionale a Penitenciarelor sau, după caz, al unităţilor din subordinea acesteia;

b) pentru nerestituirea în termenul legal a sumelor ce i s-au acordat necuvenit;

c) pentru nerestituirea în termenul legal a contravalorii unor bunuri primite ce nu i se datorau şi care nu mai pot fi restituite în natură, precum şi a unor servicii ce i-au fost prestate în mod necuvenit.

(2) Repararea pagubelor aduse Administraţiei Naționale a Penitenciarelor și unităţilor de penitenciare în situaţiile prevăzute la alin. (1) se dispune prin emiterea de către directorul general al Administraţiei Naţionale a Penitenciarelor ori de către directorii unităţilor din sistemul administrației penitenciare a unei dispoziții de imputare sau, după caz, prin semnarea unui angajament de plată. Termenul de emitere a dispoziției de imputare este de cel mult 30 de zile de la data constatării pagubei. Dreptul de a emite dispoziţia de imputare se prescrie în termen de 3 ani de la data producerii pagubei.

 (3) Funcţionarii publici cu statut special nu răspund patrimonial:

 a) pentru pierderile inerente, generate de riscul normal al serviciului, produse în executarea atribuţiilor de serviciu, instruirii sau pregătirii de specialitate, care se încadrează în limitele prevăzute de dispoziţiile legale în vigoare;

 b) pentru pagubele produse din cauze de forţă majoră, caz fortuit ori în stare de necesitate;

 c) pentru pagubele produse ca urmare a executării dispoziţiilor superiorilor ierarhici;

 d) pentru pagubele produse în situaţii de legitimă apărare.

(4) Se exceptează de la prevederile alin. (3) lit. c) funcţionarii publici cu statut special care au executat dispoziţii vădit ilegale şi care, având posibilitatea de a înlătura parţial sau total urmările păgubitoare ale dispoziţiei primite, nu au informat în scris şi nu au luat, din neglijenţă sau rea-credinţă, măsuri pentru evitarea pagubei, cazuri în care răspund împreună cu cel care a dat dispoziţia.”

**9. După articolul 76 se introduc cinci noi articole, art. 761 – art. 765, cu următorul cuprins:**

“Art. 761

 (1) Existenţa faptei ilicite săvârşită de către un funcţionar public cu statut special din sistemul administraţiei penitenciare, constând în încălcarea ori neîndeplinirea obligaţiilor de serviciu ce îi reveneau prin actele normative în vigoare, regulamente sau fişa postului, a pagubei produse, a vinovăţiei persoanei, precum și a legăturii de cauzalitate între faptă și paguba produsă se stabilesc în urma cercetării administrative. În situaţia în care funcţionarii publici cu statut special au primit sume ori bunuri în mod necuvenit sau le-au fost prestate servicii nedatorate, pentru angajarea răspunderii patrimoniale este necesară dovedirea existenței pagubei.

 (2) Sumele acordate necuvenit, contravaloarea bunurilor distribuite peste drepturile legale ori a serviciilor prestate în mod necuvenit salariaţilor, cursanţilor din instituţiile de învăţământ ale sistemului administraţiei penitenciare, minorilor din centrele de reeducare şi persoanelor private de libertate se recuperează de la cei din vina cărora s-a produs paguba, numai dacă sumele, bunurile, respectiv contravaloarea acestora nu pot fi recuperate de la cei care au beneficiat de acestea.

 (3) Data constatării pagubei este data la care comisia de cercetare administrativă înregistrează procesul-verbal de constatare a existenţei pagubei prevăzut la art. 763 alin. (3).

 Art. 762

 (1) Cercetarea administrativă se efectuează de o comisie formată din cel puţin 3 membri, numită prin dispoziţie scrisă a conducătorului instituţiei păgubite; atunci când conducătorul instituţiei păgubite are legătură cu paguba produsă, numirea comisiei se face de conducătorul ierarhic superior acestuia.

 (2) În cazul în care conducătorul instituţiei păgubite sau, după caz, conducătorul ierarhic superior acestuia are cunoștință sau este sesizat cu privire la faptul că vreuna din persoanele numite în comisia de cercetare administrativă are legătură cu paguba produsă, este obligat să o înlocuiască.

 (3) Termenul pentru efectuarea cercetării administrative şi înregistrarea actului de cercetare este de 45 de zile lucrătoare de la data numirii comisiei de cercetare administrativă. Termenul poate fi prelungit, cu cel mult 45 de zile lucrătoare, pentru efectuarea unor cercetări complexe; prelungirea termenului se dispune prin dispoziţie a persoanei care a numit comisia de cercetare administrativă, la solicitarea membrilor acesteia.

(4) Comisia de cercetare administrativă are obligaţia să stabilească următoarele elemente:

 a) existenţa/inexistenţa pagubei;

 b) valoarea pagubei, în cuantum determinat;

 c) cauzele şi împrejurările producerii pagubei;

 d) persoana sau persoanele vinovate de producerea pagubei;

 e) îndeplinirea condiţiilor obligatorii pentru stabilirea răspunderii patrimoniale şi a cauzelor exoneratoare de răspundere;

 f) vinovăţia fiecărui coautor şi contribuţia fiecăruia la producerea pagubei;

 g) probele pe care se bazează concluziile comisiei de cercetare administrativă;

 h) concluziile şi propunerile comisiei de cercetare administrativă.

 Art. 763

 (1) Cercetarea împrejurărilor în care s-a produs paguba se face cu chemarea şi ascultarea celor în cauză, care pot da explicaţii scrise. Neprezentarea în faţa comisiei a persoanei cercetate în legătură cu producerea pagubei ori refuzul de a da explicaţii scrise nu împiedică finalizarea cercetării. Neprezentarea sau refuzul de a da explicaţii scrise se consemnează într-un proces-verbal semnat de membrii comisiei de cercetare administrativă.

(2) Chemarea persoanelor cercetate în legătură cu producerea pagubei se face prin procedură de comunicare sub luare de dovadă. În caz de refuz de semnare, dovada de chemare se comunică prin scrisoare recomandată cu conţinut declarat şi confirmare de primire. În situaţia în care comunicarea prin scrisoare recomandată cu confirmare de primire nu s-a putut realiza, instituţia păgubită va proceda la afişarea dovezii de chemare la domiciliul persoanei cercetate în legătură cu producerea pagubei. Operaţiunea de afişare se consemnează într-un proces-verbal, care va fi semnat şi de un martor ce nu poate avea calitatea de angajat în sistemul administraţiei penitenciare. La solicitarea instituţiei păgubite, procedura de afişare se poate realiza şi prin intermediul unei instituţii din sistemul administraţiei penitenciare mai apropiate din punct de vedere teritorial de domiciliul persoanei cercetate în legătură cu producerea pagubei decât unitatea păgubită.

 (3) Rezultatul cercetării administrative se consemnează într-un proces-verbal de cercetare administrativă care va cuprinde elementele prevăzute la art. 762 alin. (4). Procesul-verbal de cercetare administrativă va fi însoţit de anexe care să susţină constatările, precum: note scrise ale persoanelor vinovate de producerea pagubei, declaraţii, tabele, situaţii şi documente justificative, în copie sau original dacă sunt îndoielnice, orice alte documente doveditoare. Documentele în copie vor fi certificate, pentru conformitate cu originalul, de comisia de cercetare administrativă.

 (4) Procesul-verbal de cercetare administrativă se înregistrează la instituţia în care s-a efectuat cercetarea şi se prezintă conducătorului instituţiei sau, după caz, conducătorului ierarhic superior acestuia, pentru a lua măsurile care se impun.

 Art. 764

 (1) Pe baza dosarului cercetării administrative, conducătorul instituţiei sau, după caz, conducătorul ierarhic superior acestuia poate hotărî:

 a) obligarea la acoperirea pagubei;

 b) sesizarea organelor de urmărire penală când paguba s-a produs prin fapte ce pot constitui infracţiuni;

 c) înaintarea dosarului cercetării administrative la compartimentul juridic, când pagubele s-au produs de către terţe persoane, în vederea promovării acţiunii civile la instanţa de judecată competentă;

 d) scăderea din evidenţa financiar-contabilă, în baza calităţii de ordonator de credite, a valorii pagubei produse prin fapte sau împrejurări pentru care nu se stabileşte răspunderea patrimonială, cu avizul ordonatorului de credite ierarhic superior.

(2) Atunci când imputarea se face în sarcina conducătorului instituţiei, singur sau împreună cu alte persoane, dispoziţia de imputare se emite de conducătorul ierarhic superior acestuia.

 (3) Dispoziția de imputare va fi motivată şi se comunică celui obligat la plată sau restituire.

(4) Împotriva dispoziţiei de imputare, personalul în cauză se poate adresa instanţei de contencios administrativ, fără îndeplinirea procedurii prealabile, în termen de cel mult 30 de zile de la data comunicării dispoziției de imputare.

(5) Dispoziția de imputare rămasă definitivă ca urmare a neintroducerii ori respingerii acțiunii la instanța de contencios administrativ, precum și angajamentul de plată, constituie titluri executorii.

 Art. 765

(1) Recuperarea pagubelor, precum şi restituirea sumelor sau plata contravalorii bunurilor ce nu mai pot fi restituite în natură ori a serviciilor nedatorate, recunoscute, se pot face prin "angajament de plată", în scris, al celui în cauză.

(2) Angajamentul de plată scris este actul juridic prin care o persoană recunoaşte că datorează suma prevăzută în cuprinsul său şi îşi asumă obligaţia de a o plăti. Angajamentul de plată constituie titlu executoriu şi pe baza lui se fac reţinerile din salariul celui în cauză. Angajamentul de plată care nu cuprinde în mod clar şi cert toate elementele nu are efect legal, urmând ca în termenele şi în condiţiile legii să se emită dispoziţia de imputare.

(3) Existenţa angajamentului de plată în scris nu exclude efectuarea cercetării administrative.”

**10.** **După Capitolul VI se introduce un nou capitol, Capitolul VI1, cu următorul cuprins:**

**“Capitolul VI1**

**Constituirea, organizarea şi desfăşurare activităţii comisiilor de disciplină din Administraţia Naţională a Penitenciarelor şi unităţile subordonate**

 **Secţiunea 1**

 **Constituirea şi componenţa comisiilor de disciplină**

 Art. 766

(1) Comisia de disciplină de la nivelul Ministerului Justiției se constituie prin ordin al ministrului justiţiei.

(2) Comisia de disciplină de la nivelul Administraţiei Naţionale a Penitenciarelor se constituie prin decizie a directorului general al Administraţiei Naţionale a Penitenciarelor.

(3) Comisia de disciplină de la nivelul fiecărei unităţi subordonate Administraţiei Naţionale a Penitenciarelor se constituie prin decizie a conducătorului unităţii.

 Art. 767

 (1) Comisia de disciplină este formată din preşedinte şi 4 membri titulari.

 (2) Pentru fiecare comisie de disciplină se vor desemna un preşedinte supleant şi cel puţin 4 membri supleanţi.

 Art. 768

 (1) Membrii titulari ai comisiei de disciplină sunt desemnaţi astfel:

 a) 2 membri, de către conducătorul unităţii;

 b) 2 membri, de către organizaţia sindicală reprezentativă la nivelul unității. În situația în care organizațiile sindicale nu sunt reprezentative, cei 2 membri vor fi desemnați de acestea, cu condiția ca numărul membrilor acestora în cadrul unității, cumulat, să reprezinte majoritatea simplă din numărul funcționarilor publici cu statut special din respectiva unitate.

(2) În cazul în care funcţionarii publici cu statut special nu sunt organizaţi în sindicat sau nu sunt îndeplinite condițiile de la alin. (1) lit. b) teza a 2-a, membrii titulari ai comisiei de disciplină vor fi desemnaţi prin votul majorităţii funcţionarilor publici cu statut special din respectiva unitate. Alegerea reprezentanților se face prin vot secret.

 (3) Desemnarea membrilor supleanţi se face cu respectarea prevederilor alin. (1) şi (2).

 Art. 769

 (1) Desemnarea preşedintelui comisiei de disciplină şi a supleantului acestuia se face de către conducătorul unităţii, în urma consultării organizaţiei sindicale reprezentative ori a funcţionarilor publici cu statut special din unitate, dacă aceştia nu sunt organizaţi în sindicat. Preşedintele supleant al comisiei de disciplină nu se desemnează din rândul membrilor titulari sau al membrilor supleanţi.

 (2) În înțelesul prezentului capitol, expresia “conducătorul unității” desemnează și pe ministrul justiției și directorul general al Administrației Naționale a Penitenciarelor, în calitate de persoane cu competențe în constituirea comisiilor de disciplină și aplicarea sancțiunilor disciplinare.

Art. 7610

 (1) Președintele, președintele supleant, membrii titulari şi membrii supleanţi ai comisiei de disciplină se numesc pe o perioadă de 3 ani, cu posibilitatea numirii pentru un nou mandat cu aceeași durată.

(2) Preşedintele, președintele supleant, membrii titulari şi membrii supleanţi ai comisiei de disciplină îşi exercită mandatul de la data emiterii actului administrativ de constituire a comisiei de disciplină până la data expirării acestuia sau înainte de termen, în condiţiile prevăzute de lege. În cazul încetării mandatului înainte de termen, noul președinte al comisiei de disciplină ori, după caz, noul membru titular ori supleant, continuă mandatul persoanei pe care a înlocuit-o.

 (3) Cu 35 de zile lucrătoare înainte de data expirării mandatului membrilor comisiei de disciplină se va proceda la constituirea unei noi comisii de disciplină, în condiţiile prezentului capitol. În acest scop, conducătorul unității va comunica organizaţiei sindicale reprezentative a funcţionarilor publici cu statut special din cadrul unităţii, ori, după caz, funcţionarilor publici cu statut special din unitatea respectivă, cu cel puțin 30 de zile înainte de data expirării mandatului membrilor comisiei de disciplină, solicitarea privind desemnarea membrilor titulari și supleanți ai comisiei de disciplină, potrivit art. 768 .

 (4) În situația în care, cu 5 zile lucrătoare înainte de data expirării mandatului membrilor comisiei de disciplină, organizaţia sindicală reprezentativă a funcţionarilor publici cu statut special din cadrul unităţii, ori, după caz, majoritatea funcţionarilor publici cu statut special din unitatea respectivă, nu au desemnat cei 2 membri titulari ai comisiei prevăzuți la art. 768 alin. (1) lit. b), precum și membrii supleanți corespunzători, desemnarea acestora se face de conducătorul unităţii.

 Art. 7611

Nu poate fi membru în comisia de disciplină funcţionarul public cu statut special care se află în una dintre următoarele situaţii de incompatibilitate:

 a) este soţ, rudă sau afin până la gradul al IV-lea inclusiv cu persoanele care au competenţa legală de a numi membrii în comisia de disciplină, cu persoanele care au competenţa legală de a aplica sancţiunea disciplinară sau cu ceilalţi funcţionari publici cu statut special desemnaţi membri în comisie;

 b) a fost sancţionat disciplinar, iar sancţiunea disciplinară nu a fost radiată, în condiţiile legii.

 c) sunt condamnate sau față de acestea s-a dispus renunțarea la aplicarea pedepsei sau amânarea aplicării pedepsei prin hotărâre judecătorească definitivă.

Art. 7612

Preşedintele şi membrii titulari ai comisiei de disciplină, pentru activitatea desfăşurată în cadrul acesteia, au dreptul la o majorare lunară de 5% care se aplică la salariul de bază al fiecăruia şi se acordă în lunile în care comisia de disciplină îşi desfăşoară activitatea. De majorarea de 5% beneficiază şi președintele supleant și membrii supleanţi pentru lunile când au activat în comisiile de disciplină. Sporul se acordă de către unitatea în cadrul căreia este organizată comisia de disciplină.

Art. 7613

 (1) Poate fi desemnat preşedinte al comisiei de disciplină un funcţionar public cu statut special definitiv care îndeplineşte următoarele condiţii:

 a) are gradul profesional de cel puţin subcomisar de penitenciare;

 b) are, de regulă, studii superioare juridice;

 c) are o bună reputație profesională;

 d) nu se află în una dintre situaţiile de incompatibilitate prevăzute la art. 7611.

 (2) Prin excepţie, în situaţia în care nu există ofiţeri cu gradul profesional de cel puţin subcomisar de penitenciare, preşedinte al comisiei de disciplină poate fi desemnat un ofiţer cu grad profesional mai mic.

 Art. 7614

 (1) Mandatul de membru al comisiei de disciplină se suspendă în următoarele situaţii:

 a) s-a suspendat raportul de serviciu al acestuia sau a fost detaşat în cadrul altei unităţi sau instituţii publice;

 b) a săvârşit o faptă care face obiectul cercetării comisiei de disciplină, de la data la care comisia de disciplină începe cercetarea faptei;

 c) s-a pronunţat în orice mod cu privire la fapta sesizată, anterior soluţionării cauzei;

 d) a sesizat comisia de disciplină cu o sesizare îndreptată împotriva unui funcţionar public cu statut special, în ceea ce privește soluționarea cauzei respectivă;

 e) este soţ, rudă sau afin până la gradul al IV-lea inclusiv cu funcţionarul public cu statut special a cărui faptă a fost sesizată şi se află pe rolul comisiei de disciplină.

 (2) Cererea de suspendare se formulează, în scris, de orice persoană care poate dovedi existenţa situaţiilor prevăzute la alin. (1) şi se înaintează preşedintelui comisiei de disciplină.

(3) În termen de 3 zile de la înregistrarea cererii de suspendare, comisia de disciplină se va pronunţa cu privire la existenţa situaţiilor prevăzute la alin. (1), precum şi cu privire la suspendarea mandatului.

(4) Membrii comisiei de disciplină care ştiu că există un motiv de suspendare a mandatului lor au obligația să formuleze cerere de suspendare, în scris, care se înaintează preşedintelui comisiei.

 (5) Cererea de suspendare produce efecte de la data constatării existenţei uneia dintre situaţiile prevăzute la alin. (1) prin raportul comisiei de disciplină. Cu privire la participarea celui în cauză la ședința comisiei de disciplină care are ca obiect constatarea uneia din situațiile prevăzute la alin. (1) în privinţa mandatului său, cererea de suspendare produce efecte de la data depunerii.

(6) Raportul comisiei de disciplină se aduce de îndată la cunoştinţă persoanei prin al cărei act administrativ a fost constituită comisia de disciplină, persoanei care a formulat cererea de suspendare, precum și persoanei vizate prin cererea de suspendare.

 (7) Preşedintele comisiei de disciplină va lua măsuri de înlocuire a membrului titular suspendat cu unul din membrii supleanți corespunzători.

 (8) Suspendarea mandatului unui membru al comisiei de disciplină durează până la încetarea cauzei care a determinat-o.

 Art. 7615

 (1) Mandatul de membru al comisiei de disciplină încetează înainte de termen, în următoarele situaţii:

 a) renunţarea la calitatea de membru;

 b) a fost mutat în cadrul altei unităţi ori transferat la altă instituţie publică;

 c) i-au încetat raporturile de serviciu ori împotriva sa s-a dispus punerea în mişcare a acţiunii penale;

 d) i s-a aplicat o sancțiune disciplinară;

 e) a fost detaşat în cadrul altei unităţi sau instituţii publice ori s-a suspendat raportul de serviciu al acestuia pe o perioadă mai mare de 3 luni consecutive.

 f) a intervenit o situaţie de incompatibilitate din cele prevăzute la art. 7611.

(2) Cererea de renunţare la calitatea de membru se înaintează preşedintelui comisiei de disciplină şi produce efecte după 5 zile de la înregistrare, dacă preşedintele acesteia, de comun acord cu solicitantul, nu a stabilit un termen mai scurt.

 (3) Încetarea mandatului de membru al comisiei de disciplină se constată printr-un referat al preşedintelui, care se aduce de îndată la cunoştinţă persoanei prin al cărei act administrativ a fost constituită comisia de disciplină.

 Art. 7616

 (1) Prevederile art. 7614 şi art. 7615 alin. (1) și (2) se aplică în mod corespunzător şi preşedintelui comisiei de disciplină.

(2) Cererea de suspendare a mandatului președintelui comisiei de disciplină se formulează, în scris, de orice persoană care poate dovedi existenţa situaţiilor prevăzute la art. 7614 alin. (1). Președintele comisiei de disciplină are obligația să formuleze cerere de suspendare dacă ştie că există un motiv de suspendare a mandatului său.

(3) Cererea de suspendare se adresează persoanei prin al cărei act administrativ a fost constituită comisia de disciplină, care verifică dacă în cuprinsul cererii se regăseşte vreuna dintre situaţiile prevăzute la art. 7614 alin. (1) şi emite actul prin care se suspendă mandatul preşedintelui comisiei de disciplină. Actul prin care se suspendă mandatul președintelui comisiei de disciplină se aduce de îndată la cunoştinţă persoanei care a formulat cererea de suspendare, precum și președintelui comisiei de disciplină.

 (4) Încetarea mandatului preşedintelui comisiei de disciplină se constată de către persoana prin al cărei act administrativ a fost constituită comisia de disciplină, care verifică existenţa situaţiilor prevăzute la art. 7615 alin. (1) şi emite actul prin care constată încetarea mandatului preşedintelui comisiei de disciplină.

 (5) Dispozițiile prezentului articol sunt aplicabile în mod corespunzător și supleantului președintelui comisiei de disciplină.

Art. 7617

 (1) În cazul suspendării sau încetării mandatului unui membru titular al comisiei de disciplină, atribuţiile acestuia se vor exercita de unul din membrii supleanți corespunzători.

 (2) În cazul suspendării sau încetării mandatului preşedintelui comisiei de disciplină, atribuţiile acestuia vor fi exercitate de supleantul prevăzut la art. 769 alin. (1).

 (3) În cazul în care comisia de disciplină nu poate fi constituită prin utilizarea membrilor supleanţi sau, după caz, a supleantului preşedintelui, se va proceda la desemnarea altor membri sau membri supleanţi ori a preşedintelui sau a supleantului acestuia, după caz, în condiţiile prezentului capitol, care vor exercita atribuțiile de membru al comisiei de disciplină cu caracter temporar sau permanent, după caz.

(4) Membrii titulari sunt înlocuiți de membrii supleanți corespunzători și în următoarele situații:

a) absentează de la serviciu;

b) se află în misiune sau primesc o dispoziție scrisă din partea conducătorului unității de a exercita o altă activitate ce nu suferă amânare.

(5) Absența nejustificată de la ședințele comisiei de disciplină constituie abatere disciplinară.

Art. 7618

 (1) Comisia de disciplină are un secretar titular şi un secretar supleant, numiţi prin actul administrativ de constituire a comisiei de disciplină, care au, de regulă, studii superioare juridice. Secretarul titular şi supleantul acestuia nu sunt membri ai comisiei de disciplină.

 (2) Prevederile art. 7610 – 7612, art. 7614, art. 7615 și art. 7617 sunt aplicabile în mod corespunzător şi secretarului titular şi supleantului acestuia. Suspendarea și încetarea mandatului secretarului titular și al supleantului acestuia se constată de către persoana care are competența de numire a comisiei de disciplină.

 **Secţiunea a 2-a**

 **Atribuţiile şi activitatea comisiei de disciplină**

 Art. 7619

 (1) Comisiile de disciplină sunt structuri deliberative, fără personalitate juridică, independente în exercitarea atribuţiilor ce le revin, care au competenţa de a efectua cercetarea faptelor ce pot constitui abateri disciplinare şi de a propune, dacă se constată vinovăţia, una dintre sancţiunile disciplinare prevăzute de lege.

 (2) Activitatea comisiilor de disciplină are la bază următoarele principii:

 a) prezumția că funcţionarul public cu statut special este nevinovat atât timp cât vinovăţia sa nu a fost dovedită;

 b) garantarea dreptului la apărare, conform căruia se recunoaşte dreptul funcţionarului public cu statut special de a fi audiat, de a prezenta dovezi în apărarea sa şi de a fi asistat de către un avocat; se consideră dovezi, în înţelesul prezentei dispoziții, înscrisurile şi martorii.

 c) celeritatea procedurii, care presupune obligaţia comisiei de disciplină de a proceda fără întârziere la soluţionarea cauzei, cu respectarea drepturilor persoanelor implicate şi a regulilor prevăzute de lege;

 d) contradictorialitatea, care presupune asigurarea posibilităţii persoanelor aflate pe poziţii divergente de a se exprima cu privire la orice act sau fapt care are legătură cu abaterea disciplinară pentru care a fost sesizată comisia de disciplină;

 e) proporţionalitatea, conform căreia trebuie respectat un raport corect între gravitatea abaterii disciplinare, circumstanţele săvârşirii acesteia şi sancţiunea disciplinară propusă a fi aplicată;

 f) legalitatea sancţiunii, conform căreia comisia de disciplină nu poate propune decât sancţiunile disciplinare prevăzute de lege;

 g) unicitatea sancţiunii, conform căreia pentru o abatere disciplinară nu se poate aplica decât o singură sancţiune disciplinară;

 h) obligativitatea opiniei, conform căreia membrii comisiei de disciplină au obligaţia de a se pronunţa motivat pentru fiecare sesizare aflată pe rolul comisiei de disciplină.

Art. 7620

 (1) În desfăşurarea activităţii şi îndeplinirea atribuţiilor, președintele și membrii comisiei de disciplină au următoarele obligaţii:

 a) să asigure prin activitatea desfăşurată respectarea legislaţiei în vigoare;

 b) să participe la şedinţele de lucru, stabilite potrivit procedurii de cercetare a faptelor ce pot constitui abateri disciplinare;

 c) să respecte confidenţialitatea deliberărilor şi a datelor cu caracter personal, în condiţiile legii;

 d) să nu îşi exprime public opinia cu privire la procedurile aflate în derulare.

 (2) Prevederile alin. (1) se aplică în mod corespunzător și secretarului comisiei de disciplină, în desfăşurarea activităţii şi îndeplinirea atribuţiilor.

(3) Comisia de disciplină are obligaţia de a primi, prin secretarul acesteia, orice document care îi este destinat. Acesta se înscriu în registrul de evidenţă al comisiei de disciplină.

Art. 7621

 (1) Comisia de disciplină are următoarele atribuţii principale:

 a) cercetează faptele pentru care a fost sesizată, ce pot constitui abateri disciplinare potrivit legii;

 b) propune aplicarea uneia dintre sancţiunile disciplinare prevăzute de lege sau, după caz, propune clasarea sesizării în condițiile prezentului capitol, cu votul majorității membrilor comisiei;

 c) întocmește procese – verbale, în condițiile prezentului capitol;

d) întocmeşte referate cu privire la fiecare cauză pentru care a fost sesizată, pe care le înaintează conducătorului unităţii.

(2) Comisia de disciplină îşi desfăşoară activitatea în limitele şi raportat la obiectul sesizării.

 Art. 7622

 Preşedintele comisiei de disciplină are următoarele atribuţii principale:

 a) stabileşte locul, data şi ora când au loc şedinţele comisiei de disciplină;

 b) conduce şedinţele comisiei de disciplină;

 c) coordonează activitatea comisiei de disciplină şi a secretarului acesteia;

 d) reprezintă comisia de disciplină în faţa conducătorului unităţii, a altor autorităţi sau instituţii publice, Administraţiei Naţionale a Penitenciarelor, precum şi în faţa oricărei alte persoane fizice sau juridice.

 Art. 7623

 Secretarul comisiei de disciplină are următoarele atribuţii principale:

 a) convoacă, la cererea preşedintelui comisiei de disciplină, pe membrii comisiei de disciplină, funcţionarul public cu statut special a cărui faptă formează obiectul dosarului şi persoanele care urmează să fie audiate;

 b) redactează şi semnează, alături de membrii comisiei de disciplină şi de preşedintele acesteia, procesul-verbal al şedinţelor comisiei de disciplină;

 c) redactează şi semnează, alături de membrii comisiei de disciplină şi de preşedintele acesteia, actele emise de comisia de disciplină şi le înaintează conducătorului unităţii;

 d) ţine evidenţele sesizărilor şi ale referatelor şi efectuează alte lucrări necesare în vederea desfăşurării activităţii comisiei de disciplină;

 e) redactează răspunsurile către petenţi.

 **Secţiunea a 3-a**

 **Modul de sesizare şi procedura de lucru a comisiilor de disciplină**

 Art. 7624

 (1) Sesizarea îndreptată împotriva unui funcţionar public cu statut special se adresează comisiei de disciplină competente, conform prevederilor art. 74.

 (2) În cazul în care comisia de disciplină sesizată constată că nu este competentă să efectueze cercetarea, va transmite sesizarea către comisia de disciplină căreia îi revine această competenţă.

 (3) Atunci când sesizarea este adresată altei structuri decât comisia de disciplină, conducătorul acesteia are obligaţia să o transmită de îndată comisiei de disciplină competente.

 (4) În situaţiile prevăzute la alin. (2) şi (3), persoana care a făcut sesizarea va fi înştiinţată cu privire la demersurile efectuate.

 Art. 7625

 (1) Comisia de disciplină poate fi sesizată de:

 a) ministrul justiţiei;

 b) directorul general şi directorii generali adjuncţi ai Administraţiei Naţionale a Penitenciarelor;

 c) conducătorul unităţii unde este numit funcţionarul cu statut special;

 d) conducătorul structurii în care este numit funcţionarul public cu statut special;

 e) orice persoană care se consideră vătămată prin fapta unui funcţionar public cu statut special.

 (2) Sesizarea se formulează în scris şi trebuie să cuprindă:

 a) numele, prenumele, domiciliul sau, după caz, locul de muncă şi funcţia deţinută de persoana care a formulat sesizarea ori denumirea şi sediul persoanei juridice, precum şi numele şi funcţia reprezentantului legal;

 b) numele, prenumele şi, dacă este posibil, compartimentul în care îşi desfăşoară activitatea funcţionarul public cu statut special a cărui faptă este sesizată;

 c) descrierea faptei care constituie obiectul sesizării, inclusiv indicarea, cel puţin cu aproximaţie, a datei la care fapta a fost săvârşită;

 d) dovezile pe care se sprijină sesizarea;

 e) data şi semnătura.

 Art. 7626

 (1) La primirea sesizării comisia de disciplină verifică dacă aceasta îndeplineşte condiţiile prevăzute în art. 7625 alin. (2), dacă se referă la abaterile disciplinare prevăzute în art. 69 şi dacă este competentă să cerceteze fapta care constituie obiectul sesizării.

(2) În cazul în care comisia de disciplină constată că nu sunt îndeplinite condiţiile prevăzute la art. 7625 alin. (2) ori sesizarea nu se referă la abaterile disciplinare prevăzute în art. 69 sau priveşte acelaşi funcţionar public cu statut special şi aceeaşi faptă săvârşită în aceleaşi circumstanţe pentru care s-a desfăşurat procedura de cercetare şi s-a propus aplicarea unei sancţiuni disciplinare sau clasarea sesizării, sesizarea se clasează.

(3) În cazul în care sesizarea privește un membru al comisiei de disciplină, aspectele semnalate sunt supuse unei verificări prealabile, în cadrul căreia se stabilește dacă există indiciile săvârșirii unei abateri disciplinare. Verificările se efectuează în termen de cel mult 30 de zile de la data înregistrării sesizării. Comisia de disciplină poate desemna 1 ori 2 membri să efectueze verificările prealabile şi să prezinte comisiei un raport care să cuprindă rezultatele acestor verificări. Cu ocazia verificărilor prealabile, comisia ori, după caz, membrii desemnați, pot să solicite conducerii unității în cadrul căreia membrul comisiei de disciplină îşi desfășura activitatea la data săvârșirii faptei, informații considerate necesare pentru soluționarea sesizării și, după caz, să procedeze la audierea unor persoane ale căror declaraţii pot clarifica dacă faptele reclamate pot întruni elementele vreuneia dintre abaterile disciplinare prevăzute de lege, precum și a funcționarului public cu statut special vizat prin sesizare.

Art. 7627

(1) În situația în care se constată îndeplinirea prevederilor art. 7626 alin. (1), iar în cazul prevăzut la art. 7626 alin. (3), din verificările prealabile efectuate, rezultă indicii privind săvârşirea unei abateri disciplinare, comisia de disciplină începe cercetarea faptei care constituie obiectul sesizării.

(2) În vederea cercetării faptei care face obiectul sesizării, preşedintele comisiei de disciplină va stabili de îndată termenul de prezentare şi va dispune citarea funcţionarului public cu statut special a cărui faptă a fost sesizată, a persoanei care a care a formulat sesizarea şi a persoanelor indicate în sesizare.

(3) Citarea se face cu cel puţin 3 zile calendaristice înainte de termenul de prezentare. Comunicarea citației se face personal, cu semnătură de primire sau prin scrisoare recomandată cu confirmare de primire. Dovezile de comunicare se depun la dosar.

(4) Comunicarea citaţiei prin scrisoare recomandată se face la domiciliul celui citat. Schimbarea domiciliului, în timpul cercetării trebuie, sub sancţiunea neluării ei în seamă, să fie adusă la cunoştinţă comisiei de disciplină.

 (5) În cuprinsul citației se indică locul, data şi ora şedinţei comisiei de disciplină.

(6) Pentru primul termen de prezentare în faţa comisiei de disciplină, în cuprinsul citației se indică, pe lângă elementele prevăzute la alin. (5), şi obiectul sesizării.

 (7) Pentru primul termen de prezentare în faţa comisiei de disciplină, odată cu citația, funcţionarului public cu statut special a cărui faptă constituie obiectul sesizării i se comunică, sub sancţiunea nulităţii, o copie de pe sesizarea îndreptată împotriva sa şi de pe înscrisurile pe care se sprijină aceasta.

(8) Dacă persoana citată refuză să primească citaţia sau să semneze dovada de primire se încheie un proces-verbal.

(9) Citaţia se consideră comunicată în cazul în care destinatarul a refuzat primirea sau nu s-a prezentat la oficiul poştal pentru a o ridica, deşi există dovada avizării sale.

(10) Prezenţa persoanei citate în faţa comisiei de disciplină acoperă orice vicii de procedură.

 Art. 7628

 (1) Funcţionarul public cu statut special a cărui faptă este cercetată are obligaţia de a se prezenta personal în faţa comisiei de disciplină pe parcursul cercetării.

(2) Comisia de disciplină are obligaţia de a asigura, în condițiile legii, accesul neîngrădit al funcţionarului public cu statut special a cărui faptă a fost sesizată la documentele utilizate în sau rezultate din activitatea comisiei de disciplină privind fapta sesizată ca abatere disciplinară.

 Art. 7629

 (1) Cercetarea faptei ce poate constitui abatere disciplinară se face cu celeritate.

 (2) În cadrul cercetării se stabilesc faptele şi urmările acestora, împrejurările în care au fost săvârşite, precum şi orice alte date concludente din care să se poată aprecia asupra existenţei sau inexistenţei vinovăţiei. Ascultarea celui cercetat în cauză şi verificarea apărărilor sale sunt obligatorii.

(3) Activitatea de cercetare a faptei constă în:

 a) audierea persoanei care a formulat sesizarea, dacă comisia o apreciază ca necesară pentru clarificarea unor elemente de fapt cuprinse în sesizare. Pe parcursul cercetării disciplinare, la solicitarea funcţionarului public cu statut special a cărui faptă constituie obiectul sesizării, persoana care a formulat sesizarea va fi citată în vederea audierii;

 b) audierea funcţionarului public cu statut special a cărui faptă constituie obiectul sesizării;

 c) audierea altor persoane ale căror declaraţii pot conduce la soluţionarea cazului;

 d) obținerea informaţiilor considerate necesare pentru soluționarea cazului, prin mijloacele prevăzute de lege;

 d) verificarea documentelor şi a declaraţiilor prezentate.

 (4) Cel mai târziu la primul termen de prezentare în fața comisiei de disciplină, funcţionarul public cu statut special a cărui faptă constituie obiectul sesizării poate propune mijloacele de probă pe care le consideră necesare, iar persoana care a formulat sesizarea poate propune completarea mijloacelor de probă indicate în sesizare. Probele se propun motivat pentru fiecare din perspectiva concludenței, pertinenței și utilității probei, comisia având obligația de a se pronunța motivat în sensul admiterii sau respingerii acestora. Persoanele citate pot propune mijloace de probă și printr-o cerere scrisă adresată comisiei de disciplină.

(5) Mijloacele de probă care nu au fost solicitate în condițiile alin. (4) nu vor mai putea fi invocate în faţa comisiei de disciplină.

 (6) Dacă nevoia administrării probei a reieșit din dezbaterile în fața comisiei de disciplină, aceasta poate încuviința proba solicitată.

(7) Comisia de disciplină dispune din oficiu administrarea probelor pe care le consideră necesare pentru soluționarea cazului.

 Art. 7630

 (1) Audierea persoanelor prevăzute la art. 7629 alin. (3) lit. a) - c) trebuie consemnată în scris, într-un proces-verbal, sub sancţiunea nulităţii. Procesul-verbal se semnează, pe fiecare pagină, de preşedinte, de membrii comisiei de disciplină, de secretarul acesteia, precum şi de persoana audiată. Adăugările, ştersăturile sau schimbările aduse se semnează în acelaşi mod, sub sancţiunea de a nu fi luate în seamă.

(2) Dacă persoanele audiate nu vor sau nu pot să semneze, se va menţiona acest lucru în procesul-verbal.

(3) Refuzul persoanelor legal citate de a se prezenta la audieri se menţionează în procesul-verbal şi nu împiedică desfăşurarea cercetării faptei.

 Art. 7631

 (1) Şedinţele comisiei de disciplină sunt publice, cu următoarele excepţii:

 a) atunci când funcţionarul public cu statut special împotriva căruia a fost formulată sesizarea a solicitat în scris ca acestea să nu fie publice;

b) atunci când sesizarea sau înscrisurile care stau la baza sesizării au caracter clasificat.

(2) Lucrările fiecărei şedinţe a comisiei de disciplină se consemnează într-un proces-verbal semnat de preşedinte, de membrii şi de secretarul acesteia.

 Art. 7632

 (1) În exercitarea atribuţiilor sale, comisia de disciplină întocmeşte procese-verbale, pe baza concluziilor majorităţii membrilor săi.

(2) Refuzul unui membru al comisiei de disciplină de a-şi exprima opinia sau abţinerea de la vot pe parcursul cercetării constituie abatere disciplinară şi se sancţionează conform legii.

 Art. 7633

 (1) La finalizarea procedurii de cercetare a faptei, comisia de disciplină va întocmi un referat în care va consemna rezultatele activităţii de cercetare desfăşurate.

 (2) Referatul comisiei de disciplină care consemnează rezultatele activităţii de cercetare cu privire la cauza cu care a fost sesizată trebuie să conţină următoarele elemente:

 a) numărul şi data de înregistrare a sesizării;

 b) numele şi prenumele funcţionarului public cu statut special a cărui faptă a fost cercetată, precum şi compartimentul în care acesta îşi desfăşoară activitatea;

 c) numele şi prenumele persoanei care a sesizat fapta, precum şi ale persoanelor audiate;

 d) prezentarea faptei sesizate şi a circumstanţelor în care aceasta a fost săvârşită;

 e) probele administrate;

 f) propunerea privind sancţiunea disciplinară aplicabilă sau, după caz, de clasare a cauzei;

 g) motivarea propunerii. În cazul în care se propune aplicarea unei sancțiuni disciplinare se vor prezenta motivele pentru care au fost înlăturate apărările formulate de funcționarul public cu statut special în timpul cercetării;

 h) numele, prenumele şi semnătura preşedintelui, ale membrilor comisiei de disciplină, precum şi ale secretarului acesteia;

 i) data întocmirii referatului.

 (3) Opiniile separate, formulate în scris şi motivate, se vor anexa la referatul comisiei de disciplină.

 Art. 7634

 (1) Comisia de disciplină formulează propunerea cu privire la sancţiunea aplicabilă, în cuprinsul referatului prevăzut la art. 7633.

 (2) Prin referat, Comisia de disciplină poate să propună:

 a) sancţiunea disciplinară aplicabilă, în cazul în care s-a dovedit săvârşirea abaterii disciplinare de către funcţionarul public cu statut special;

 b) clasarea sesizării, atunci când nu se confirmă săvârşirea unei abateri disciplinare.

 (3) În cazul în care comisia de disciplină propune aplicarea uneia dintre sancţiunile disciplinare prevăzute de lege, aceasta procedează şi la individualizarea ei.

(4) La individualizarea sancţiunii disciplinare aplicabile funcţionarului public cu statut special, comisia de disciplină ţine seama de:

 a) cauzele care au determinat săvârşirea abaterii disciplinare;

 b) împrejurările în care aceasta a fost săvârşită;

 c) gradul de vinovăţie;

 d) gravitatea şi consecinţele abaterii disciplinare;

 e) conduita funcţionarului public cu statut special şi preocuparea acestuia pentru înlăturarea urmărilor faptei comise;

 f) existenţa unor antecedente disciplinare ale funcţionarului public cu statut special, care nu au fost radiate în condiţiile legii.

 (5) Pentru individualizarea concretă a cuantumului și perioadei de diminuare a drepturilor salariale, a perioadei de amânare a avansării în gradul profesional sau funcție, a funcției inferioare pe care se realizează trecerea, respectiv revocarea, comisia de disciplină solicită structurii de specialitate, anterior întocmirii referatului, informații cu privire la cuantumul eventualelor rețineri salariale, situația avansărilor în gradele profesionale și a funcțiilor superioare, a funcțiilor inferioare pe care se poate realiza numirea, respectiv a funcțiilor vacante pe care se poate face numirea ca urmare a revocării din funcția de conducere.

 Art. 7635

 Referatul comisiei de disciplină prevăzut la art. 7633 se înaintează persoanei competente să aplice sancţiunea, în termen de 15 zile lucrătoare de la data ultimei şedinţe.

Art. 7636

 (1) În cazul în care comisia de disciplină are indicii că fapta săvârşită de funcţionarul public cu statut special poate fi considerată infracţiune, solicită conducătorului unităţii în cadrul căreia funcționează comisia sesizarea procurorului sau organelor de cercetare penală. Conducătorul unităţii va sesiza de îndată procurorul sau organele de cercetare penală. Cu privire la solicitarea adresată ministrului justiției sau după caz, directorului general al Administrației Naționale a Penitenciarelor, comisia de disciplină informează și conducătorul unității unde îşi desfăşoară activitatea funcţionarul public cu statut special.

 (2) Răspunderea penală, contravenţională, civilă sau, după caz, patrimonială nu exclude răspunderea disciplinară pentru fapta săvârşită, dacă prin aceasta s-au încălcat şi îndatoriri de serviciu.

 (3) În cazul în care fapta funcţionarului public cu statut special a fost sesizată ca abatere disciplinară şi ca infracţiune, procedura angajării răspunderii disciplinare se suspendă până la până data când soluţia pronunţată în cauza care a motivat suspendarea a devenit definitivă.

 Art. 7637

 (1) Actul administrativ de sancţionare a funcţionarului public cu statut special este emis de persoana care are competența aplicării sancțiuni disciplinare, pe baza propunerii cuprinse în referatul comisiei de disciplină.

 (2) Persoana care are competența aplicării sancţiunii disciplinare poate aplica, motivat, o sancţiune disciplinară mai gravă sau mai ușoară decât cea propusă de comisia de disciplină.

(3) Sub sancţiunea nulităţii absolute, în actul administrativ prevăzut la alin. (1) se cuprind în mod obligatoriu:

a) temeiul legal în baza căruia se aplică sancţiunea disciplinară;

b) numele, prenumele, gradul, funcția și unitatea în care este încadrat cel sancționat;

c) descrierea faptei care constituie abatere disciplinară, precum și dispozițiile legale încălcate;

d) termenul în care sancţiunea disciplinară poate fi contestată;

e) instanţa competentă la care actul administrativ prin care s-a dispus sancţiunea disciplinară poate fi contestat.

(4) Referatul comisiei de disciplină care consemnează rezultatele activităţii de cercetare, precum și motivarea aplicării unei alte sancțiuni, unde este cazul, se anexează la actul administrativ prevăzut la alin. (1) și face parte integrantă din acesta.

(5) Actul administrativ de sancţionare se emite în termen de cel mult 15 zile lucrătoare de la data primirii referatului comisiei de disciplină şi se comunică funcţionarului public cu statut special sancţionat, în termen de 5 zile lucrătoare de la data emiterii.

(6) În vederea respectării termenului de aplicare a sancțiunii, comisia de disciplină are obligația de a întreprinde demersurile necesare pentru transmiterea referatului, în timp util, către structura emitentă.

Art. 7638

 Activitatea desfăşurată de preşedinţii, membrii şi secretarii comisiilor de disciplină nu constituie situaţie de incompatibilitate.

 Art. 7639

 Documentele rezultate din activitatea de cercetare desfăşurată de comisia de disciplină au caracter confidenţial şi se trimit spre păstrare structurii de resurse umane din unitatea în cadrul căreia funcționează comisia de disiciplină, în termen de 3 zile de la data comunicării actului administrativ de sancționare funcţionarului public cu statut special sancţionat.

 Art. 7640

 (1) Preşedintele comisiei de disciplină întocmeşte rapoarte de activitate trimestriale cu privire la:

 a) numărul faptelor sesizate ca abateri disciplinare;

 b) categoriile de funcţionari publici cu statut special care au comis abateri disciplinare;

 c) cauzele şi consecinţele săvârşirii abaterilor disciplinare;

 d) sancţiunile disciplinare propuse;

 e) numărul de sesizări clasate.

 (2) Rapoartele de activitate prevăzute la alin. (1) se înaintează conducătorului unităţii în cadrul căreia este constituită comisia de disciplină.

 Art. 7641

 (1) Numărul şi complexitatea activităţilor corespunzătoare funcţiei publice pe care o deţin funcţionarii publici cu statut special care au calitatea de preşedinte, membru şi secretar al comisiei de disciplină se stabilesc proporţional cu complexitatea activităţii desfăşurate în cadrul comisiei de disciplină.

 (2) Stabilirea atribuţiilor de serviciu ale funcţionarilor publici cu statut special care au calitatea de preşedinte, membru şi secretar al comisiei de disciplină se face avându-se în vedere prevederile alin. (1).

 (3) În cadrul procesului de evaluare a performanţelor profesionale individuale ale funcţionarilor publici cu statut special care au calitatea de preşedinte, membru sau secretar al comisiei de disciplină nu este evaluată activitatea desfăşurată în cadrul comisiei de disciplină.

 Art. 7642

 În cazul în care comisia de disciplină nu respectă, în mod repetat, termenele de soluţionare a sesizărilor primite, conducătorul unităţii poate începe procedura de constituire a unei noi comisii de disciplină.

Art. 7643

 (1) Conducătorii unităţilor, precum şi conducătorii compartimentelor în care îşi desfăşoară activitatea funcţionarul public cu statut special a cărui faptă a fost sesizată au obligaţia de a sprijini activitatea comisiei de disciplină pentru soluţionarea cazului.

 (2) Compartimentele de resurse umane din cadrul unităţilor sunt obligate să transmită preşedintelui comisiei de disciplină documentele solicitate.

 Art. 7644

 În cazul în care, pe parcursul activităţii de cercetare desfăşurate de comisia de disciplină, raporturile de serviciu ale funcţionarului public cu statut special a cărui faptă a fost sesizată se modifică prin mutarea în cadrul altei unităţi, în condiţiile legii, comisia de disciplină va transmite referatul cuprinzând propunerea referitoare la sancţiunea disciplinară aplicabilă conducătorului unităţii în care îşi desfăşoară activitatea funcţionarul public cu statut special.

 Art. 7645

 În scopul realizării rolului şi atribuţiilor care îi revin, Administraţia Naţională a Penitenciarelor coordonează metodologic, monitorizează, verifică şi controlează aplicarea şi respectarea prevederilor prezentului capitol de către unităţi.”

 **Art. II -** În termen de 15 zile de la data intrării în vigoare a prezentei legi, Ministerul Justiției, Administraţia Naţională a Penitenciarelor şi unităţile subordonate au obligaţia de a constitui comisiile de disciplină, în condițiile art. I.

**Art. III –** Procedurile disciplinare și cele care privesc angajarea răspunderii patrimoniale a funcționarilor publici cu statut special, în curs de desfășurare la data intrării în vigoare a prezentei legi, rămân supuse dispozițiilor legale în vigoare la data la care au început.

**Art. IV** – La data intrării în vigoare a prezentei legi, se abrogă orice dispoziție contrară.